text: Politiet beslaglagde fyrværkeri i Årre
  12 november 2011 kl. 09.03
  Politiet i Esbjerg fandt fredag aften store mængder fyrværkeri i en villa i landsbyen Årre da de var kaldt ud til husspetakler.
  Politiet blev tilkaldt til adressen midt inde i Årre på grund af husspektakler, og måtte efterfølgende få eksperter fra Skive Kaserne til at fjerne fyrværkeriet fra huset.
  - Vi har anholdt de to personer i huset, en 28-årig mand og en jævnaldrende kvinde, og har nu løsladt dem igen, efter at de er blevet afhørt. De vil blive sigtet efter fyrværkeriloven, siger vagtchefen ved Syd- og Sønderjyllands Politi Ole Hillerup.
  Der blev i alt fjernet op mod 100 kasser fyrværkeri fra adressen i Årre og ifølge eksperterne fra Skive svarer de beslaglagte mængder til cirka 40 kilo sprængstof. 
  - Det er rigeligt til at kunne sprænge et enkelt hus i luften, siger Ole Hillerup.
  